Ekstra vakansiedag wink in 2020 | Maroela Media
Suid-Afrikaners kan vanjaar uitsien na vyf langnaweke en ŉ bykomende vakansiedag in Augustus. Suid-Afrika het 12 openbare vakansiedae, soos bepaal deur die Wet op Openbare Vakansies van 1994. Dié wet bepaal egter dat indien ŉ openbare vakansiedag op ŉ Sondag val, die Maandag daarna ook ŉ vakansiedag is, soos vanjaar die geval met Vrouedag (9 Augustus) wat op ŉ Sondag val. Maandag 10 Augustus is dus vanjaar ook ŉ vakansiedag. Met die eerste vakansiedag op 1 Januarie reeds agter die rug, kan Suid-Afrikaners uitsien na nóg 12 dae se ruspose.
Verlede jaar het Suid-Afrikaners egter 14 dae vakansie gehad, aangesien Jeugdag op ŉ Sondag geval het en die regering ook verlede jaar nasionale stemdag op 8 Mei as ŉ openbare vakansiedag aangekondig het.
Paasnaweek val nie elke jaar op dieselfde datums nie en volgens datums verskaf deur die Suid-Afrikaanse regering strek dit vanjaar van 10 tot 13 April. Suid-Afrikaners kan ook gereedmaak vir ŉ langnaweek op Maandag 27 April (Vryheidsdag), Vrydag 1 Mei (Werkersdag), Maandag 10 Augustus (Nasionale Vrouedag) en Vrydag 25 Desember (Kersdag).
Suid-Afrikaners moet ook nie vergeet van Moedersdag op Sondag 10 Mei en Vadersdag op Sondag 21 Junie nie.
Peuter verdrink byna in swembad